6.  โครงการในอนาคต

บผฟ. มีเป้าหมายที่จะเป็นผู้ผลิตไฟฟ้าในภูมิภาคอาเซียน
โดยจะยังคงมุ่งเน้นตลาดในประเทศไทยและประเทศเพื่อนบ้านที่มีการซื้อขายไฟฟ้ากับประเทศไทยเป็นหลัก
และหาโอกาสขยายธุรกิจออกสู่ประเทศเพื่อนบ้านอื่นในอาเซียนเพื่อสร้างฐานทางธุรกิจในระยะยาว
โดยจะพิจารณาลงทุนในโครงการโรงไฟฟ้าขนาดใหญ่ และมีสัญญาซื้อขายไฟฟ้าระยะยาวเป็นหลัก

  ปัจจุบัน บผฟ. มีแผนการดำเนินงานของธุรกิจไฟฟ้าดังนี้

1.  โครงการปรับปรุงกำลังการผลิตของโรงไฟฟ้าขนอม
    โดยเดิมโรงไฟฟ้าขนอมมีกำลังการผลิตจากโรงไฟฟ้าพลังความร้อนหน่วยที่ 1 และ 2 หน่วยละ
    75 เมกกะวัตต์ รวม 150 เมกกะวัตต์ แต่เนื่องจากโรงไฟฟ้าทั้ง 2
    หน่วยมีประสิทธิภาพที่ต่ำกว่าโรงไฟฟ้าพลังความร้อนร่วม ทาง
    บผฟ.จึงได้เสนอโครงการปรับปรุงกำลังการผลิตของโรงไฟฟ้าขนอม
    โดยจะนำโรงไฟฟ้าพลังความร้อนร่วมขนาดประมาณ 350-370
    เมกกะวัตต์มาแทนที่โรงไฟฟ้าพลังความร้อนทั้ง 2 หน่วย
    จะทำให้กำลังการผลิตโดยรวมเพิ่มขึ้นประมาณ 200-220 เมกกะวัตต์
    และประสิทธิภาพสูงขึ้นประมาณ 30%
    โดยมีกำหนดการจ่ายกระแสไฟฟ้าเชิงพาณิชย์ก่อนเดือนเมษายน 2549
    โดยในขณะนี้อยู่ในขั้นตอนที่ กฟผ. กำลังพิจารณาข้อเสนอของ บผฟ.
    คาดว่าจะสรุปได้ประมาณเดือนสิงหาคม 2547

2.  จีอีซี ซึ่ง บผฟ. ถือหุ้นอยู่ 50% ร่วมกับ บริษัท เจ พาวเวอร์ จำกัด
    กำลังดำเนินการพัฒนาโรงไฟฟ้าขนาดเล็กใช้เชื้อเพลิงจากเศษไม้ยางพารา
    มีกำลังการผลิตประมาณ 8.8 เมกกะวัตต์จำนวน 2 โรง โดยโรงที่ 1
    เริ่มดำเนินการก่อสร้างแล้วอยู่ในจังหวัดยะลา ส่วนโรงที่ 2 ซึ่งอยู่ในจังหวัดตรัง
    กำลังดำเนินการในขั้นตอนด้านสัญญาต่างๆ อยู่ คาดว่าโรงที่ 1
    จะมีกำหนดจ่ายกระแสไฟฟ้าเชิงพาณิชย์ได้ก่อนเดือน เมษายน 2549 และโรงที่ 2
    จะมีกำหนดจ่ายกระแสไฟฟ้าเชิงพาณิชย์ได้ก่อนเดือนพฤศจิกายน 2549

3.  จีพีจี ซึ่งเป็นกิจการร่วมค้าของจีอีซี เดิมเคยดำเนินโครงการโรงไฟฟ้าถ่านหินบ่อนอก
    ขนาดกำลังการผลิตติดตั้ง 734 เมกะวัตต์ ได้ทำสัญญาซื้อขายกระแสไฟฟ้ากับ กฟผ. ตั้งแต่ปี
    2540 เมื่อเดือนพฤษภาคม 2545 รัฐบาลได้ให้ชะลอการก่อสร้างโครงการนี้ออกไปก่อน
    และได้มีการพิจารณาเปลี่ยนที่ตั้งโครงการและเชื้อเพลิงเป็นก๊าซธรรมชาติแทน โดยในปี 2546
    ทาง จีพีจี ได้เสนอขอย้ายที่ตั้งโรงไฟฟ้าไปที่จังหวัดสระบุรีและได้รับความเห็นชอบจาก กฟผ.
    แล้ว ขณะนี้อยู่ในขั้นตอนการเจรจาแก้ไขสัญญาซื้อขายไฟฟ้าใหม่
    คาดว่าจะมีกำหนดจ่ายกระแสไฟฟ้าเชิงพาณิชย์ในเดือนเมษายน 2550

4.  แผนการลงทุนในประเทศต่างๆ ในภูมิภาคอาเซียน

  4.1 โครงการระบบส่งไฟฟ้าในกัมพูชา
  ซึ่งเป็นความร่วมมือกับรัฐบาลกัมพูชาเพื่อพัฒนาระบบไฟฟ้าแรงดันสูงจากประเทศไทยที่จุดเชื่อมต่อชายแดนไทย-กัมพูชา
  บผฟ. ได้มีการลงนามในบันทึกความเข้าใจกับกระทรวงอุตสาหกรรม เหมืองแร่ และพลังงาน
  ของประเทศกัมพูชา
  เพื่อศึกษาความเป็นไปได้และเจรจาในรายละเอียดเพื่อพัฒนาโครงการระบบส่งไฟฟ้าแรงดันสูงจากประเทศไทยไปยัง
  3 จังหวัด ของกัมพูชา ได้แก่ ศรีโสภณ เสียมราฐ และ พระตะบอง เมื่อวันที่ 5 เมษายน 2543
  แต่เนื่องจากเหตุการณ์ไม่สงบในประเทศกัมพูชาในเดือนมกราคม 2546 ทาง บผฟ.
  ได้ประเมินความเสี่ยงของโครงการแล้ว
  ประกอบกับต้นทุนทางการเงินที่จะเพิ่มสูงขึ้นจากที่เคยประมาณการไว้ ทาง บผฟ.
  จึงได้ตัดสินใจที่จะชะลอการพัฒนาโครงการนี้

  4.2 โครงการโรงไฟฟ้าพลังน้ำน้ำเทิน 2 ในประเทศสาธารณรัฐประชาธิปไตยประชาชนลาว
  โดย บผฟ. ได้ถือหุ้นใน Nam Theun 2 Power Company Limited (NTPC)
  ซึ่งมีทุนจดทะเบียนชำระแล้วจำนวน 1 ล้านเหรียญสหรัฐ ในสัดส่วนร้อยละ 25 ทั้งนี้ NTPC
  ได้ลงนามในสัญญาสัมปทานกับรัฐบาลของ สาธารณรัฐประชาธิปไตยประชาชนลาว เมื่อวันที่ 3
  ตุลาคม 2545 และลงนามในสัญญาซื้อขายไฟฟ้ากับการไฟฟ้าฝ่ายผลิตแห่งประเทศไทย (กฟผ.)
  และ การไฟฟ้าลาว เมื่อวันที่ 8 พฤศจิกายน 2546 ที่ผ่านมา โรงไฟฟ้าพลังน้ำน้ำเทิน 2
  มีขนาดกำลังการผลิตติดตั้งรวม 1,070 เมกะวัตต์ จะจำหน่ายกระแสไฟฟ้าให้กับ กฟผ.
  เป็นจำนวน 995 เมกะวัตต์ และให้กับไฟฟ้าลาว 75 เมกะวัตต์ ขณะนี้ NTPC
  อยู่ระหว่างการหาเงินกู้ซึ่งคาดว่าจะสามารถลงนามในสัญญากู้เงินและเบิกเงินกู้ได้ภายในเดือนพฤษภาคม
  2548 และคาดว่าจะสามารถขายไฟฟ้าเชิงพาณิชย์ได้ประมาณปี 2552

อนึ่ง จากการที่ บผฟ. มีเป้าหมายที่จะมุ่งเน้นการลงทุนในธุรกิจไฟฟ้าเป็นหลัก
และมีเป้าหมายเป็นผู้ผลิตไฟฟ้าชั้นนำในภูมิภาคอาเซียน โดยที่แล้วมาทาง บผฟ.
ได้เข้าไปลงทุนในโครงการโรงไฟฟ้าขนาดเล็กในประเทศฟิลิปปินส์มาแล้วนั้น ตั้งแต่ปี 2547
นี้เป็นต้นไป บผฟ.
ได้เตรียมพร้อมที่จะเสนอโครงการโรงไฟฟ้าใหม่ในประเทศไทยเมื่อมีการเปิดประมูล
ในขณะเดียวกันก็จะหาโอกาสในการพัฒนาโครงการโรงไฟฟ้าใหม่ในประเทศอาเซียน
รวมทั้งการเข้าซื้อกิจการโรงไฟฟ้าที่ดำเนินการอยู่แล้ว
เพื่อเป็นฐานในการขยายตัวออกสู่ภูมิภาคอีกด้วย